b'\n_START_ARTICLE_\nSpomin\xc4\x8dica, slovensko zdru\xc5\xbeenje za pomo\xc4\x8d pri demenci\n_START_PARAGRAPH_\nSpomin\xc4\x8dica je prostovoljna, humanitarna, neprofitna in nevladna organizacija, namenjena ozave\xc5\xa1\xc4\x8danju vseh oblik demence.\n_START_SECTION_\nDejavnosti zdru\xc5\xbeenja\n_START_PARAGRAPH_\nAktivnosti zdru\xc5\xbeenja so namenjena izbolj\xc5\xa1anju kakovosti \xc5\xbeivljenja ljudi z demenco in njihovih dru\xc5\xbeinskih \xc4\x8dlanov. Organizirajo izobra\xc5\xbeevalne programe za svojce oseb z demenco, predavanja za javnost, sodelujejo z mediji. Izdajajo tudi glasilo Spomin\xc4\x8dica, ki izhaja kot priloga dru\xc5\xbeinske revije Na\xc5\xa1a \xc5\xbeena._NEWLINE_Spomin\xc4\x8dica redno organizira sre\xc4\x8danja\xc2\xa0\xc2\xbbAlzheimer caffe\xc2\xab\xc2\xa0po razli\xc4\x8dnih slovenskih krajih, kjer na javnih mestih spregovorijo o demenci strokovnjaki in obiskovalci._NEWLINE_Vpra\xc5\xa1anje, kako pre\xc5\xbeiveti z demenco \xe2\x80\x93 vsak dan, si postavljajo \xc5\xa1tevilni svojci, ki skrbijo za bolnike z demenco v doma\xc4\x8dem okolju in se prebijajo skozi dneve, v\xc4\x8dasih polne skrbi in konfliktov. Poznavanje posebnosti komuniciranja z bolniki je bistveno za vzdu\xc5\xa1je v dru\xc5\xbeini, kjer skrbijo za takega bolnika. V Spomin\xc4\x8dici delajo prostovoljke, ki imajo za sabo svojo grenko izku\xc5\xa1njo s to boleznijo in \xc5\xbeelijo svetovati ter pomagati bolnikom in njihovim svojcem pri laj\xc5\xa1anju posledic demence._NEWLINE_Predsednik Spomin\xc4\x8dice je izr. prof. dr. Ale\xc5\xa1 Kogoj, dr. med., specialist psihiatrije, ki je bil leta 1997 tudi njen ustanovitelj. Ljubljanska Spomin\xc4\x8dica ima sede\xc5\xbe na Linhartovi 13 (stavba ob\xc4\x8dine Be\xc5\xbeigrad), enote pa so \xc5\xa1e v 14 mestih po Sloveniji. Imajo uradne ure, deluje tudi svetovalni telefon.\n_START_SECTION_\nMednarodne povezave\n_START_PARAGRAPH_\nSpomin\xc4\x8dica je \xc4\x8dlanica Evropskega zdru\xc5\xbeenja za Alzheimerjevo bolezen (Alzheimer Europe), ki ima sede\xc5\xbe v Luksemburgu, le-ta je skupinska \xc4\x8dlanica Svetovne organizacije za Alzheimerjevo bolezen (Alzheimer Disease International) s sede\xc5\xbeem v Londonu.'